REPUBLIKA SRBIJA

NARODNA SKUPŠTINA

Odbor za prostorno planiranje,

saobraćaj, infrastrukturu i

telekomunikacije

13 Broj: 06-2/123-14

9. jun 2014. godine

B e o g r a d

Z A P I S N I K

TREĆE SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE,

ODRŽANE 9. JUNA 2014. GODINE

Sednica je počela u 9.10 časova.

Sednicom je predsedavao Milutin Mrkonjić, predsednik Odbora.

Sednici su prisustvovali članovi Odbora: Konstantin Arsenović, Zoran Bojanić, Branka Bošnjak, Jovica Jevtić, Dragan Jovanović, Milan Kovačević, Saša Mirković, dr Vladimir Orlić, Katarina Rakić, Aleksandar Senić i Vučeta Tošković.

Sednici Odbora je prisustvovala zamenik člana Odbora Jasmina Obradović (zamenik Muje Mukovića).

Sednici nisu prisustvovali članovi Odbora: Jovan Marković, Zoran Milekić, Suzana Spasojević i Goran Ćirić, niti njihovi zamenici.

Sednici su prisustvovali iz Ministarstva trgovine, turizma i telekomunikacija: prof. dr Irini Reljin, posebni savetnik ministra za telekomunikacije i Marija Vučinić, načelnik Odeljenja za poštanski saobraćaj i nadzor.

Odbor je, jednoglasno, usvojio sledeći:

**D n e v n i r e d**

1. Razmatranje Predloga zakona o izmenama i dopunama Zakona o elektronskim komunikacijama, koji je podnela Vlada (broj 011-1894/14 od 6. juna 2014. godine);
2. Razmatranje Predloga zakona o izmenama i dopunama Zakona o poštanskim uslugama, koji je podnela Vlada (broj 345-1893/14 od 6. juna 2014. godine);
3. R a z n o.

Prva tačka dnevnog reda **-** **Razmatranje Predloga zakona o izmenama i dopunama Zakona o elektronskim komunikacijama, koji je podnela Vlada**

U uvodnom izlaganju prof. dr Irini Reljin, posebni savetnik ministra za telekomunikacije istakla je da se zbog nekoliko osnovnih razloga pristupilo izmenama i dopunama Zakona o elektronskim komunikacijama. Kao prvo Predlog zakona ima za cilj spajanje Republičke agencije za elektronske komunikacije i Republičke agencije za poštanske usluge u skladu sa praksom većine zemalja EU i regiona, a time bi smo dobili efikasnije funkcionisanje, zajedničke službe i sl. Zatim, Predlogom zakona izmenjene su i odredbe Zakona o elektronskim komunikacijama u skladu sa Odlukom Ustavnog suda, kojom je utvrđeno da član Zakona koji se odnosi na zadržane podatke nije u skladu sa Ustavom (član 128. Zakona), na šta je ukazao i Poverenik za informacijeod javnog značajai zaštitupodataka o ličnosti. Predloženim izmenama i dopunama postiže se i tehnološka neutralnost vezana za korišćenje spektra i korišćenje numeracije u mrežama elektronskih komunikacija čime se postiže velika efikasnost i olakšano uvođenje novih tehnologija mobilnim operatorima i operatorima fiksnih mreža, a u korist građana. Ostale izmene su vezane za postupanje regulatornih agencija i ispravljanje postojeće greške u Zakonu.

U raspravi, koja je usledila narodni poslanici, članovi Odbora su postavili predstavnicima Ministarstva sledeća pitanja: Da li je status nove agencije kao potpuno nezavisne regulatorne organizacije, koja će biti formirana sa ciljem da preuzme ingerencije dosadašnje Republičke agencije za elektronske komunikacije i Republičke agencije za poštanske usluge, dovoljno jasno definisan u članu 7. Zakona, s obzirom da se u narednom stavu istog člana kaže da će raditi u skladu sa propisima o javnim agencijama? Da li je to dovoljno kada je u pitanju usaglašavanje sa tekovinama Evropske unije? Zašto Ministarstvo nije radilo na celovitom - novom zakonu, a ne samo na izmenama i dopunama postojećeg Zakona? Da li u Ministarstvu postoji spisak kabl operatera po gradovima i opštinama? Koliki je broj zaposlenih i visina primanja u pomenutim agencijama? Da li je vreme od 3 meseca predugo za usklađivanje propisa?

Na postavljena pitanja predstavnik Ministarstva odgovorila je da je dosadašnja formulacija u članu 7. Zakona bila dovoljna da Agencija funkcioniše kao potpuno nezavisna regulatorna organizacija, da je još rano raditi na novom zakonu i da nakon izveštaja Evropske komisije treba videti šta je potrebno ispraviti u pravnoj regulativi. Spisak kabl operatera po gradovima i opštinama, kao i broj zaposlenih u obe agencije i visina njihovih primanja biće dosavljeni članovima Odbora na upoznavanje. Takođe, mišljenje o vremenu usklađivanja propisa biće naknadno dostavljeno.

U diskusiji su učestvovali: Milutin Mrkonjić, dr Vladimir Orlić, Dragan Jovanović, Saša Mirković, prof. dr Irini Reljin, Katarina Rakić, Branka Bošnjak i Jasmina Obradović.

Odbor je, u skladu sa članom 155. stav 2. Poslovnika Narodne skupštine, odlučio jednoglasno da predloži Narodnoj skupštini da prihvati Predlog zakona o izmenama i dopunama Zakona o elektronskim komunikacijama u načelu.

Za izvestioca Odbora na sednici Narodne skupštine određena je Katarina Rakić, zamenik predsednik Odbora.

Druga tačka dnevnog reda **- Razmatranje Predloga zakona o izmenama i dopunama Zakona o poštanskim uslugama, koji je podnela Vlada**

U uvodnom izlaganju Marija Vučinić, načelnik Odeljenja za poštanski saobraćaj i nadzor istakla je da se izmene i dopune Zakona odnose na spajanje dve postojeće regulatorne agencije, na mogućnost pristupa mreži javnog poštanskog operatora od strane drugih operatora, koji nisu deo JP „Pošta Srbije“, kao i da se Predlogom zakona javnom poštanskom operatoru vraća pravni osnov za pružanje menjačkih poslova i poslova osiguranja. U narednom periodu može se očekivati nov celovit zakon.

Odbor je, u skladu sa članom 155. stav 2. Poslovnika Narodne skupštine, odlučio jednoglasno da predloži Narodnoj skupštini da prihvati Predlog zakona o izmenama i dopunama Zakona o poštanskim uslugama u načelu.

Za izvestioca Odbora na sednici Narodne skupštine određena je Katarina Rakić, zamenik predsednika Odbora.

Treća tačka dnevnog reda **- R a z n o**

Narodni poslanik Dragan Jovanović, je predložio da se na narednu sednicu Odbora pozove ministar građevinarstva, saobraćaja i telekominikacija Zorana Mihajlović, radi podnošenja izveštaja o preliminarnoj šteti nastaloj na infrastrukturnim objektima u područijma pogođenim poplavama.

Narodni poslanik, Vučeta Tošković je ukazao da se na proceni štete još radi i da ne treba insistirati na podnošenju izveštaja koji ne bi bio potpun.

Predsednik Odbora je informisao prisutne da će se naredna sednica Odbora održati povodom podnetih amandmana na predloge zakona, a da će se u međuvremenu sastati i Radna grupa Odbora za razmatranje predstavki.

Članovima i zamenicima članova Odbora dostavljena je Odluka o postupku razmatranja predloga pregovaračke pozicije u procesu pregovora o pristupanju Republike Srbije Evropskoj uniji, koju je na osnovu tačke 20. Rezolucije o ulozi Narodne skupštine i načelima u pregovorima o postupanju Republike Srbije Evropskoj uniji doneo Odbor za evropske integracije na sednici održanoj 4. juna 2014. godine.

Na sednici je vođen tonski zapis.

Sednica je zaključena u 9.50 časova.

SEKRETAR ODBORA PREDSEDNIK ODBORA

Biljana Ilić Milutin Mrkonjić